998/1948 Ú. l. I
Vyhláška ministra financií, ktorou sa uverejňuje opatrenie Národnej banky Československej o platobnom styku medzi republikou Československou a Sväzom sovietskych socialistických republík.

998.
VYHLÁŠKA
ministra financií
zo dňa 25. mája 1948,
ktorou sa uverejňuje opatrenie Národnej banky Československej o platobnom styku medzi republikou Československou a Sväzom sovietskych socialistických republík.

Podľa § 27, ods. 6 zákona zo dňa 11. apríla 1946, č. 92 Sb., o viazanom devízovom hospodárstve (devízový zákon), vyhlasujem pripojené opatrenie Národnej banky Československej zo dňa 6. marca 1948.

Minister:
Dr. Dolanský v. r.


Opatrenie
Národnej banky Československej
o platobnom styku medzi republikou Československou a Sväzom sovietskych socialistických republík.
Prevádzajúc dohodu o platobnom styku medzi republikou Československou a Sväzom sovietskych socialistických republík, ujednanú medzi vládou republiky Československej a vládou Sväzu sovietskych socialistických republík dňa 11. decembra 1947, dáva Národná banka Československá podľa § 11, ods. 2 devízového zákona túto úpravu:
Čl. 1.
(1) Platby za tovar a vedľajšie výlohy s tým spojené možno konať z republiky Československej do Sväzu sovietskych socialistických republík v československých korunách na „Osobitný účet“ Štátnej banky SSSR u Národnej banky Československej.
(2) Platby za tovar a vedľajšie výlohy s tým spojené možno konať zo Sväzu sovietskych socialistických republík do republiky Československej v československých korunách na účet Národnej banky Československej u Štátnej banky SSSR.
Čl. 2.
Po dohode Národnej banky Československej so Štátnou bankou SSSR možno prostredníctvom účtov uvedených v čl. 1 konať tiež iné platby než tie, ktoré sú uvedené v čl. 1.
Čl. 3.
(1) Pre platby vyplývajúce z iných titulov než z obchodu tovarom z republiky Československej do Sväzu sovietskych socialistických republík slúži „Účet ordinario“ Štátnej banky SSSR u Národnej banky Československej.
(2) Prostredníctvom tohoto účtu možno konať platby rovnakej povahy tiež zo Sväzu sovietskych socialistických republík do republiky Československej.
Čl. 4.
Vzájomné pohľadávky a záväzky z doby pred 1. januárom 1948 možno taktiež vyrovnávať podľa čl. 2, poťažne podľa čl. 3 tohoto opatrenia.
Čl. 5.
(1) Pokiaľ sa týka platobných podmienok, kupujúci je povinný zaplatiť do 14 dní, počínajúc dňom, kedy cedulová banka štátu kupujúceho dostala vývozné doklady (faktúry, dopravné dokumenty, špecifikácie a pod.) od cedulovej banky štátu predávajúceho.
(2) V prípade, že cedulová banka štátu kupujúceho vývozné doklady nedostala, je kupujúci povinný zaplatiť do 30 dní, počínajúc dňom, kedy boly na základe telegrafickej zprávy cedulovej banky štátu predávajúceho odoslané vývozné doklady cedulovej banke štátu kupujúceho.
(3) Pri zásielkach železnicou treba predložiť duplikáty železničných nákladných listov opatrených poznámkou pohraničnej stanice štátu predávajúceho o tom, že zásilka prešla hranice.
Čl. 6.
(1) Pre platby podľa tohoto opatrenia platia obecné devízové predpisy.
(2) Pre poukazy do Sväzu sovietskych socialistických republík a likvidáciu úhrad zo Svävu sovietskych socialistických republík platia podmienky Národnej banky Československej pre nákup a predaj cudzozemských platidiel a pre prevádzanie úhrad do cudziny a z cudziny.
Čl. 7.
Táto úprava platobného styku platí od 1. januára 1948 a toto opatrenie nahradzuje opatrenie Národnej banky Československej zo dňa 12. septembra 1946 o platobnom styku medzi republikou Československou a Sväzom sovietskych socialistických republík, uverejnené vyhláškou ministra financií zo dňa 30. septembra 1946, č. 1831 Ú. l. I.
V Prahe dňa 6. marca 1948.
Národná banka Československá
Dr. Nebesář. v. r.
Dr. Chmela v. r.
Oliva v. r.